钦定古今图书集成/历象汇编/岁功典/第077卷 > 九日从宋公戏马台集送孔令
## 钦定古今图书集成/历象汇编/岁功典/第077卷 > 九日从宋公戏马台集送孔令

宋谢灵运

季秋边朔苦，旅雁违霜雪。凄凄阳卉腓，皎皎寒潭洁。
良辰感圣心，云旗兴暮节。鸣葭戾朱宫，兰卮献时哲。
饯宴光有孚，和乐隆所缺。在宥天下理，吹万群方悦。
归客遂海隅，脱冠谢朝列。弭棹薄枉渚，指景待乐阕。
河流有急澜，浮骖无缓辙。岂伊川途念，宿心愧将别。
彼美丘园道，喟焉伤薄劣。